Výročná správa o hospodárení

Slovenského bridžového zväzu za rok 2022

V zmysle stanov predkladám výročnú správu o celkovom hospodárení SBZ v predchádzajúcom kalendárnom roku.

|  |  |
| --- | --- |
| Celkové príjmy v EUR | k 31. 12. 2022 |
| - členský príspevok | 924,00 |
| - vklady do súťaží (MMS, SBL) | 2 982,50 |
| - príspevok z MŠVVaŠ Slovenskej republiky | 32 027,00 |
| - príjem 2% dane | 0,00 |
| - úroky na bežnom účte | 0,00 |
| - zostatok na účtoch z r. 2021 | 20 748,95 |
| - zostatok pokladne z r. 2021 | 547,74 |
| SPOLU príjmy | 57 230,19 |
|  |  |
| Celkové výdaje v EUR | k 31. 12. 2022 |
| - zaplatenie členského do medzinárodných zväzov | 762,00 |
| - vrátenie nevyčerpanej časti príspevku z MŠVVaŠ SR | 11 121,67 |
| - podpora klubom na rozvoj športu mládeže | 3 216,87 |
| - finančné odmeny SBL, MMS a SBT | 2 420,00 |
| - náklady na open reprezentáciu | 2 710,00 |
| - náklady na mládežnícku reprezentáciu | 5 604,39 |
| - náklady na organizovanie súťaží (SBL a MMS) | 6 303,98 |
| - odmeny pre koordinátora SBL a za správu webu | 450,00 |
| - účasť na seminári EBL a konferencii WBF | 809,60 |
| - vnútroštátne cesty | 423,01 |
| - náklady na správu (internetová doména, ...) | 105,26 |
| - bankové poplatky | 120,20 |
| - daň z úroku | 0,00 |
| SPOLU výdaje | 34 046,98 |
|  |  |
| Rozdiel príjmov a výdajov k 31. 12. 2022 | + 23 183,21 |
|  |  |
| Stav finančných prostriedkov k 31. 12. 2022: |  |
| - stav na bežných účtoch k 31. 12. 2022 | 23 120,77 |
| - stav v pokladni k 31. 12. 2022 | 62,44 |
| SPOLU | + 23 183,21 |

KOMENTÁR:

SBZ v roku 2022 získal príspevok zo štátneho rozpočtu z kapitoly Ministerstva školstva, vedy, výskumu a športu SR vo výške 30 450 EUR, ktorý bol dvomi dodatkami navýšený na 32 027 EUR.

Po dvoch rokoch sme obnovili ligové súťaže. Jedno z družstiev si z objektívnych dôvodov neuplatnilo prvoligovú licenciu a bolo nahradené družstvom, ktoré v ostatnom hranom ročníku (2019) skončilo na zostupovej pozícii. Na jarnom sústredení v 1. SBL sa po prvýkrát hralo na bridžových stoloch so zástenami, po prvýkrát v Trnave a po prvýkrát aj s ľahkým občerstvením, ktoré mali hráči k dispozícii priamo v hracej miestnosti. Po pozitívnej odozve sa ľahké občerstvenie opakovalo aj na jesennom sústredení v Košiciach.

Účasť na Medzinárodných majstrovstvách Slovenska sa oproti predchádzajúcemu roku zvýšila, ale bola pod úrovňou toho, na čo sme si zvykli v rokoch 2018 a 2019. Vložné do oboch súťaží bolo približne na úrovni 2/3 toho, čo sme vyzbierali v roku 2019. Chýbalo viac hráčov z Maďarska, hráči z Ukrajiny či Čiech, hoci z odlišných dôvodov, neprišli skoro vôbec. Celkový finančný výsledok MMS bol negatívny, vložné nepokrylo naše náklady na hraciu sálu, vedúceho turnaja a na ceny.

Open reprezentácia sa neprihlásila na Majstrovstvá Európy, z účasti na Svetových hrách nás vyradilo nešťastné zranenie jedného z nominovaných hráčov tesne pred odchodom. Jedinou súťažou organizovanou WBF alebo EBL s účasťou nášho reprezentačného družstva boli Hry malých zväzov v cyperskej Larnake. Naproti tomu sa oproti predchádzajúcim rokom výrazne navýšili výdavky na talentovanú mládež, v porovnaní s nákladmi na open reprezentáciu sú za rok 2022 viac než dvojnásobné. A to sa naša U26-ka nezúčastnila Majstrovstiev Európy družstiev. Potešiteľnou skutočnosťou je, že popri hráčoch v kategóriách U26 a U21 na zahraničnú súťaž, konkrétne na Majstrovstvá Strednej Európy mládeže v Prahe, cestovali aj štyria hráči s perspektívou reprezentovať Slovensko v roku 2023 ešte v kategórii U16. Títo štyria hráči sú výsledkom systematickej práce Košického bridžového klubu a pravidelných finančných príspevkov zo strany SBZ, ktorými je táto práca - rozvoj športu mládeže –v kluboch podporovaná. Veríme, že nadšencom z košického klubu sa bude aj v ďalších rokoch dariť dopĺňať kandidátov do mládežníckej reprezentácie a že tieto príklady povzbudia aj ostatné kluby k intenzívnejšej práci na školách.

Dva roky po sebe sa SBZ nepodarilo vyčerpať poskytnutý príspevok v kapitole kapitálových výdavkov, na ktoré sme mali zmluvne vyhradených 11 tisíc EUR. Preto celkový finančný zostatok na konci roku nemôžme chápať ako výsledok dobrého hospodárenia, keďže nevyčerpanú sumu sme do štátneho rozpočtu v roku 2023 museli vrátiť.

Na rok 2023 máme už s Ministerstvom školstva, vedy výskumu a športu SR podpísanú zmluvu o poskytnutí príspevku vo výške 29 100 EUR. Z tohto príspevku neplánujeme a ani nemáme zmluvne podchytené zaobstaranie kapitálového výdavku.

Správu vypracoval: Peter Belčák

v Bratislave 20. 2. 2023 Skontroloval:

Peter Belčák Milan Krajčo

................................................ ................................................

prezident SBZ predseda Kontrolnej komisie SBZ